ભરૂચ: ભરૂચમાં મુસ્લિમ સમાજે બાળાઓ સાથે દુષ્કર્મની ઘટનાને વખોડી નાંખી છે. દેશભરમાં ઉન્નાવ, કઠુઆ અને સુરતમાં બનેલી દુષ્કર્મની ઘટના બાદ લોકોમાં ભારે રોષ જોવા મળી રહયો છે. દુષ્કર્મીઓને કડકમાં કડક સજા કરવાની માંગ સાથે વિવિધ સંગઠનો રસ્તાઓ પર ઉતરી આવ્યાં છે. મંગળવારે ભરૂચમાં જિલ્લા માઇનોરીટી સમાજ, મુળ નિવાસી સંઘ સહિતની સંસ્થાના નેજા હેઠળ લોકો કલેકટર કચેરી ખાતે એકત્ર થયા હતાં. તેમણે દુષ્કર્મની ઘટનાને વખોડી આવા બનાવો અટકાવવા તાત્કાલિક પગલાં ભરવામાં આવે તેવી માંગ કરી હતી. આ પ્રસંગે પરેશ મહેતા, અબ્દુલ કામઠી, સલીમ ગોદર, સાજીદ હાફેઝી સહિતના આગેવાનો હાજર રહયાં હતાં.